Schéma podpory výskumu a vývoja 
Agentúrou na podporu výskumu a vývoja 
(schéma štátnej pomoci XS 225/2007)

A.	Preambula

Agentúra na podporu výskumu a vývoja (ďalej len „agentúra“) v zmysle § 12 ods. 2 zákona č. 172/2005 Z. z. o organizácii štátnej podpory výskumu a vývoja poskytuje prostriedky na účelovú finančnú podporu vedy a techniky v súlade so štátnou vednou a technickou politikou Slovenskej republiky v oblasti výskumu a vývoja uskutočňovaného štátnym sektorom, sektorom vysokých škôl, podnikateľským a neziskovým sektorom podporou projektov výskumu a vývoja v jednotlivých skupinách odborov vedy a techniky, projektov v rámci programov agentúry a projektov v rámci medzinárodných dohôd na základe výziev verejne vyhlasovaných agentúrou. Projekty predkladajú tuzemské právnické alebo tuzemské fyzické osoby podľa vlastných výskumných zámerov. 
Poslaním Schémy podpory výskumu a vývoja (ďalej len „schéma“) agentúrou je zvýšiť konkurencieschopnosť priemyslu podporou najkvalitnejších výskumných a vývojových projektov a poskytovaním účelovej finančnej podpory súčasne motivovať k zvyšovaniu celkových výdavkov na vedu a výskum.

B.	Právny základ

Právnym základom pre poskytnutie štátnej pomoci (ďalej len „pomoc“) je nariadenie Komisie (ES) č. 70/2001 z 12. januára 2001 o použití článkov 87 a 88 Zmluvy o založení ES na štátnu pomoc malým a stredným podnikom, publikované v Úradnom vestníku EÚ (OJ L 010, 13.1.2001) v znení nariadenia Komisie (ES) č. 364/2004 z 25.2.2004, ktorým sa mení a dopĺňa nariadenie (ES) č. 70/2001 vzhľadom na rozšírenie jeho pôsobnosti na pomoc na výskum a vývoj.
Poskytovanie pomoci sa tiež riadi zákonom NR SR č. 172/2005 Z. z. o organizácii štátnej podpory výskumu a vývoja.

C.	Účel pomoci

Účelom pomoci je poskytovať prostriedky na podporu výskumu a vývoja v súlade so štátnou vednou a technickou politikou Slovenskej republiky subjektom vymedzeným v článku E tejto schémy.

D.	Poskytovateľ pomoci

Poskytovateľom pomoci a vyhlasovateľom schémy je Agentúra na podporu výskumu a vývoja (ďalej len „agentúra“), ktorá je zároveň i vykonávateľom a gestorom schémy. 

Agentúra na podporu výskumu a vývoja 
Mýtna 23, 811 07  Bratislava
Tel.: 02/57 20 45 01
Fax: 02/57 20 45 99
E-mail: apvv@apvv.sk
webová stránka: www.apvv.sk 

E.	Príjemcovia pomoci

Príjemcami pomoci sú malí a strední podnikatelia (ďalej len „MSP“) - fyzické alebo právnické osoby oprávnené na podnikanie v zmysle § 2 ods. 2 Obchodného zákonníka Slovenskej republiky, registrované na území SR, oprávnené na vykonávanie výskumu a vývoja, ktoré plánujú realizovať jednotlivé druhy oprávnených projektov podľa článku F tejto schémy.
Určujúcou definíciou MSP je definícia podľa nariadenia Komisie č. 364/2004 z 25.2.2004, ktorým sa mení a dopĺňa nariadenie (ES) č. 70/2001 vzhľadom na rozšírenie jeho pôsobnosti na pomoc na výskum a vývoj, ktorá je uvedená v prílohe č. 1 tohto nariadenia. 
Na účely definovania podnikateľa ako MSP sa v žiadosti o poskytnutie nenávratného finančného príspevku uvedie údaj o počte zamestnancov k 31. 12. predchádzajúceho roka a k termínu podania žiadosti a údaje o výške obratu, prípadne celkovej ročnej hodnote aktív k 31.12. predchádzajúceho roka.
V rámci tejto schémy je možné poskytnúť pomoc na podporu regiónov s mimoriadne nízkou životnou úrovňou alebo vysokou mierou nezamestnanosti, kde HDP na obyvateľa meraný paritou kúpnej sily nedosahuje 75 % priemeru EÚ. Ide o regióny podľa článku 87(3)(a) Zmluvy o založení ES. Od 1. marca 2002 majú postavenie regiónov podľa článku 87(3)(a) regióny NUTS 2 západné Slovensko, stredné Slovensko a východné Slovensko. Oblasťou oprávnenou na poskytnutie pomoci sú aj regióny, kde HDP na obyvateľa v parite kúpnej sily je vyšší ako 75 % priemeru Európskej únie. Ide o regióny podľa článku 87(3)(c) Zmluvy o založení ES. Od 1. marca 2002 majú postavenie regiónu podľa článku 87(3)(c) všetky regióny NUTS 3 v rámci regiónu NUTS 2 Bratislava. 
Pomoc podľa tejto schémy je možné poskytnúť podnikateľom vo všetkých odvetviach hospodárstva s výnimkou uhoľného priemyslu a:
a)	činnosti spojenej s výrobou, spracovaním alebo predajom výrobkov vymenovaných v prílohe č. 1 Zmluvy o ES,
b)	podpory činností zameraných na export, menovite pomoc priamo zameranú na objem exportu, na zriadenie a činnosť distribučných sietí alebo na iné bežné výdavky viažuce sa k exportným činnostiam,
c)	pomoci, ktorá je podmienená uprednostnením domácich tovarov pred dovážanými.

F.	Oprávnené projekty 

Oprávnenými projektmi sú projekty výskumu a vývoja navrhnuté žiadateľom a zamerané na jednotlivé etapy výskumu a vývoja v oblasti vedy a techniky pri uplatňovaní vedeckých metód a postupov. Oprávnené projekty zamerané na jednotlivé etapy riešenia projektov výskumu a vývoja musia zodpovedať obsahu definície: 

•	„Základný výskum“ znamená činnosť určenú na prehĺbenie vedeckých a technických poznatkov, ktoré nie sú spojené s priemyselnými alebo komerčnými  cieľmi,
•	„Priemyselný (aplikovaný) výskum“ znamená plánované výskumné alebo hodnotiace skúmanie zamerané na získanie nových poznatkov, cieľom ktorého je, aby sa takéto poznatky mohli zužitkovať pri vývoji nových produktov, procesov alebo služieb alebo na realizáciu významného zlepšenia existujúcich produktov, procesov alebo služieb,
•	„Predkonkurenčný vývoj“ znamená zabudovanie výsledkov priemyselného výskumu do plánu, opatrení alebo projektu na nové, pozmenené alebo zlepšené produkty, procesy alebo služby, bez ohľadu na to, či sú určené na predaj alebo použitie, vrátane zostrojenia počiatočného prototypu, ktorý by sa nemal komerčne využívať. Sem môže tiež patriť koncepčná formulácia a návrh iných produktov, procesov alebo služieb a úvodná demonštrácia projektov alebo pilotných projektov za predpokladu, že takéto projekty sa nedajú upraviť alebo použiť na priemyselné použitie, alebo sa nedajú komerčne využiť. Nepatria sem bežné alebo pravidelné obmeny produktov, výrobných liniek, výrobných procesov, existujúcich služieb a iných prebiehajúcich činností, aj keď takéto zmeny môžu predstavovať zlepšenia.

Oprávnené projekty musia byť zamerané najmä na nasledujúce oblasti: 
•	výrobné procesy a systémy orientované na technologické obrábanie, spájanie a tvorbu konštrukčných celkov, procesné a chemické inžinierstvo, nové výrobné prvky pre farmáciu a agrochémiu, technológie s priaznivým účinkom na životné prostredie,
•	nové materiály pre použitie v strojárenskom, elektrotechnickom, chemickom, stavebnom, ťažobnom, potravinárskom priemysle a ďalších spracovateľských odvetviach,
•	materiály získané recykláciou odpadu, 
•	moderné technológie, napr. inteligentné systémy riadenia, nanotechnológie, biotechnológie, a i.,
•	technológie na využitie prírodných zdrojov s cieľom ochrany životného prostredia,
•	technológie na energetické a neenergetické využitie uhlia a uhlikatých surovín, technológie na racionálne využitie energie,
•	technológie na využívanie obnoviteľných energetických zdrojov.

G.	Oprávnené náklady  

Ekonomicky oprávnenými nákladmi na riešenie projektu výskumu a vývoja sú priame náklady a nepriame náklady, ktoré sú priamo spojené s realizáciou oprávneného projektu a sú preukázateľné príjemcom pomoci: 

(a)	personálne náklady (výskumníci, technici a iný podporný personál zamestnaný v súvislosti s výskumným projektom);

(b)	náklady na nástroje a zariadenia v rozsahu a v trvaní, ako sa použili vo výskumnom projekte. Ak takéto nástroje a zariadenia sa nepoužívajú celú svoju životnosť na výskumný projekt, jedine náklady na odpisy zodpovedajúce dĺžke výskumného projektu vypočítané na základe správnej účtovnej praxe sa považujú za oprávnené;

(c)	náklady na budovy a pozemky v rozsahu a v trvaní, kedy sa použili na výskumný projekt. V prípade budov sa za oprávnené považujú jedine náklady na odpisy zodpovedajúce dĺžke výskumného projektu vypočítané na základe správnej účtovnej praxe. V prípade pozemkov sú oprávnenými nákladmi náklady na komerčný prevod alebo skutočne vynaložené kapitálové náklady;

(d)	náklady na poradenstvo a rovnocenné služby použité výlučne na výskumnú činnosť vrátane výskumu, zakúpených technických poznatkov a patentov alebo licencií z vonkajších zdrojov za trhové ceny, ak sa transakcia vykonala nezávisle a neobsahuje žiadny prvok nepovoleného dohovoru. Tieto náklady sa považujú za oprávnené iba do výšky 70 % celkových oprávnených nákladov projektu;

(e)	ďalšie priamo vynaložené režijné náklady vyplývajúce z výsledku výskumného projektu; 

(f)	iné prevádzkové náklady, vrátane nákladov za materiály, dodávky a podobné produkty priamo vyplývajúce z výskumnej činnosti.

Ak je výskum a vývoj vykonávaný podnikateľom, ktorý vykonáva aj iné podnikateľské činnosti, za oprávnené náklady je možné považovať len alikvotnú časť vyššie uvedených nákladov (napr. ak bude výskumná činnosť vykonávaná v rámci polovice pracovnej smeny a druhá polovica pracovnej smeny bude zameraná na výrobný proces, do oprávnených nákladov je možné zahrnúť len polovicu nákladov).

Ekonomicky oprávnenými nákladmi nie sú:
•	náklady vynaložené pred podaním žiadosti o poskytnutie pomoci,
•	daň z pridanej hodnoty,
•	náklady na obstaranie dopravných prostriedkov,
•	náklady na propagáciu a marketing.

H.	Pomoc na štúdie technickej realizovateľnosti 

V rámci tejto schémy je možné poskytovať aj pomoc na prípravné štúdie technickej realizovateľnosti predchádzajúce činnosti priemyselného výskumu alebo predkonkurenčného vývoja. Intenzita pomoci vypočítaná na základe nákladov štúdie nesmie prekročiť 75% na prípravné štúdie pre činnosti priemyselného výskumu a 50% na prípravné štúdie pre činnosti vývoja.

I.	Forma pomoci 

Pomoc podľa tejto schémy sa realizuje formou nenávratného finančného príspevku na základe uzatvorenej Zmluvy o poskytnutí prostriedkov (ďalej len „zmluva“). Pomoc je určená na úhradu výdavkov súvisiacich s riešením projektu a na úhradu nákladov na zapožičanie a využívanie prístrojov, strojov a zariadení potrebných na vykonanie projektu v súlade s rozpočtom projektu.

J.	Výška a intenzita pomoci

1.	Výšku pomoci predstavuje súčet čiastkových hodnôt vyplateného nenávratného finančného príspevku. 
2.	Intenzita pomoci sa vypočíta podľa vzorca „(výška pomoci / oprávnené náklady) x 100“ a vyjadruje sa v percentách. Intenzita pomoci je vyjadrená ekvivalentom hrubej hotovostnej finančnej pomoci, t.j. vo vzorci sa uvedie výška štátnej pomoci pred zaplatením dane z príjmov právnických osôb.
3.	Maximálna intenzita pomoci pre základný výskum predstavuje 100 % oprávnených nákladov, pričom výsledky výskumu musia byť verejne dostupné na využívanie nediskriminačným spôsobom a za trhové ceny.
4.	Maximálna intenzita pomoci pre priemyselný výskum je 60 % oprávnených nákladov. Maximálnu intenzitu pomoci pre priemyselný výskum je možné zvýšiť
o 10 %, ak podnikateľ vykonáva činnosť (realizuje oprávnený projekt) v regióne podľa článku 87(3)(a) alebo o 5 %, ak podnikateľ vykonáva činnosť (realizuje oprávnený projekt) v regióne podľa článku 87(3)(c).

5.	Maximálna intenzita pomoci pre vývoj je 35 % oprávnených nákladov. Maximálnu intenzitu pomoci pre vývoj je možné zvýšiť
o 10 %, ak podnikateľ vykonáva činnosť (realizuje oprávnený projekt) v regióne podľa článku 87(3)(a) alebo o 5 %, ak podnikateľ vykonáva činnosť (realizuje oprávnený projekt) v regióne podľa článku 87(3)(c)5.
6.	Ak projekt zahŕňa rôzne štádiá výskumu a vývoja, prípustná intenzita pomoci sa stanoví na základe váženého priemeru príslušných prípustných intenzít pomoci vypočítaného na základe príslušných oprávnených nákladov.
7.	V prípade projektov uskutočňovaných v spolupráci nesmie maximálna intenzita pomoci pre každého príjemcu presiahnuť prípustnú intenzitu pomoci vypočítanú vzhľadom na oprávnené náklady, ktoré vynaložil príslušný príjemca.
8.	Zostatok nákladov musí žiadateľ o poskytnutie pomoci kryť z vlastných zdrojov alebo z iných zdrojov ako je štátny rozpočet. 

K.	Podmienky poskytnutia pomoci žiadateľovi

1.	Podanie písomnej žiadosti o poskytnutie nenávratného finančného príspevku vrátane projektu a povinných príloh pred začatím realizácie projektu.
2.	Preukázanie nevyhnutnosti poskytnutia pomoci, t.j. že bez poskytnutia pomoci nie je možné projekt zrealizovať (nedostatok vlastných zdrojov, nedostupnosť komerčných úverov a pod.)
3.	Disponovanie vlastnými stabilnými a dostatočnými finančnými zdrojmi, ktoré zabezpečia dofinancovanie celého projektu.
4.	Uvedenie spolufinancujúceho subjektu v prípade, že žiadateľ požiadal o finančné zabezpečenie i z iných zdrojov v rozsahu rozdielu medzi vlastnými zdrojmi, výškou požadovanej pomoci a celkovými nákladmi projektu. 
5.	Preukázanie zabezpečenia potrebnej infraštruktúry na realizáciu projektu. 
6.	Predloženie zmluvy o budúcej zmluve s organizáciou výskumu a vývoja, ako dôkaz o zabezpečení výskumu a vývoja v prípade, že sa žiadateľ nezaoberá výskumnou a vývojovou činnosťou.
7.	Predloženie čestného prehlásenia žiadateľa, že nie je v čase podania žiadosti v konkurze, likvidácii, v súdom určenej správe alebo v akomkoľvek inom podobnom konaní.
8.	Splnenie povinnosti týkajúcej sa úhrady daní v súlade s právnymi predpismi ku dňu podania žiadosti. 
9.	Splnenie povinností týkajúcich sa úhrady poistného na zdravotné a nemocenské poistenie, dôchodkové zabezpečenie a príspevku na poistenie v nezamestnanosti platených zamestnávateľom podľa osobitných predpisov ku dňu podania žiadosti. 
10.	Splnenie podmienok stanovených v schéme.

L. 	Stimulačný účinok pomoci

Na overenie, či plánovaná pomoc povedie žiadateľov k výskumu a/alebo vývoju, ktorý by inak nerealizovali, je potrebné venovať mimoriadnu pozornosť kvantifikovateľným faktorom (ako sú napr. zmeny výdavkov na výskum a/alebo vývoj, počet pracovníkov vo výskume a vývoji a výdavky na výskum a vývoj ako podiel na celkovom obrate, neúspechom na trhu a ostatným relevantným faktorom uvedeným žiadateľom). Navrhovaná pomoc môže byť tiež prípustná, ak prispieva k rozšíreniu spektra výskumu alebo k jeho urýchleniu.

M.	Kumulácia pomoci

Maximálna intenzita pomoci podľa čl. I. musí byť dodržaná aj vtedy, ak príjemca pomoci získa na financovanie oprávneného projektu pomoc aj od iných poskytovateľov štátnej pomoci, prípadne z rôznych finančných zdrojov (národné zdroje, zdroje Európskej únie, iné zdroje...) alebo v rámci iných schém štátnej pomoci. Pomoc poskytnutá podľa tejto schémy bude financovaná iba zo zdrojov štátneho rozpočtu SR. Kumulácia pomoci je vždy viazaná na konkrétny oprávnený projekt.

N.  Mechanizmus poskytovania pomoci

1.	Poskytnutie pomoci žiadateľ žiada písomne na základe výzvy na predkladanie projektov, zverejnenej na webovej stránke agentúry a v dennej tlači s celoštátnou pôsobnosťou. 
2.	Formulár žiadosti o poskytnutie nenávratného finančného príspevku vrátane formulára projektu výskumu a vývoja a zoznamu povinne predkladaných príloh (ďalej len „žiadosť“) je k dispozícii v mieste sídla agentúry a na jej webovej stránke. 
3.	Žiadateľ je povinný vyplniť žiadosť vo všetkých bodoch presne a úplne. Podpísaním žiadosti žiadateľ akceptuje podmienky schémy a súčasne potvrdzuje správnosť a úplnosť údajov.
4.	Akceptovateľná je žiadosť spracovaná len na predpísaných formulároch, vyplnených písacím strojom alebo na počítači.
5.	Vyplnenú žiadosť, potvrdenú pečiatkou a podpisom štatutárnych zástupcov, spolu s projektom a požadovanými prílohami zašle žiadateľ agentúre.
6.	Konečný termín na prijatie žiadostí bude uverejnený vo výzve na predkladanie projektov na webovej stránke agentúry a v dennej tlači s celoštátnou pôsobnosťou. 
7.	Agentúra zabezpečuje registráciu žiadostí, projektov a požadovaných príloh a kontroluje ich úplnosť (formálna kontrola). Ak žiadosť nie je úplná, žiadateľ bude z ďalšieho konania vylúčený. O tejto skutočnosti bude žiadateľ písomne informovaný. 
8.	Agentúra po ukončení formálnej kontroly zabezpečí posúdenie úplných projektov a ich príloh externými posudzovateľmi.
9.	Externí posudzovatelia posudzujú projekty nezávisle podľa kritérií hodnotenia žiadostí platných pre konkrétnu výzvu na podávanie projektov a posudky vypracované v súlade s kritériami hodnotenia predložia rade agentúry (ďalej len „rada“) najneskôr do 60 kalendárnych dní od dňa doručenia projektu.
10.	Rada je odborný orgán agentúry, ktorý sa zriaďuje pre skupiny odborov vedy a techniky a pre každý program agentúry. Má najmenej 7 členov, ktorí sú významnými odborníkmi v oblasti jej pôsobnosti. Rada agentúry si môže na odbornú prípravu svojich rozhodnutí zriaďovať pracovné skupiny. Rada sa riadi štatútom agentúry a rokovacím poriadkom rady.
Rady agentúry sa zriaďujú pre nasledovné skupiny odborov vedy a techniky 
a)	Prírodné vedy
b)	Technické vedy
c)	Lekárske vedy
d)	Poľnohospodárske vedy
e)	Sociálne vedy
f)	Humanitné vedy
11.	Rada pri výbere a schvaľovaní projektov na poskytnutie pomoci a pri určovaní intenzity pomoci rozhoduje na základe odborných posudkov vypracovaných nezávislými expertmi k jednotlivým projektom, ktoré sú rozhodujúcim kritériom na prijatie rozhodnutia. 
12.	Okrem odborných posudkov rada v schvaľovacom procese (popri splnení ostatných podmienok schémy) kladie dôraz na nasledujúce kritériá:
a.	odbornú kvalitu a aktuálnosť navrhovaného projektu pre Slovenskú republiku, jeho originalitu a inovatívnosť,
b.	odbornú a vecnú spôsobilosť žiadateľa dosiahnuť stanovené ciele projektu,
c.	primeranosť požadovanej podpory k stanoveným cieľom projektu a k ekonomicky oprávneným nákladom na projekt,
d.	socio-ekonomický prínos riešeného projektu,
e.	ďalšie kritériá, ktoré sú uvedené vo výzve na predkladanie projektov.
13.	Finančné prostriedky agentúry určené na poskytnutie pomoci v príslušnom rozpočtovom roku budú prednostne použité na zabezpečenie riešenia pokračujúcich projektov. 
14.	Rada je schopná uznášať sa, ak je na jej zasadnutí prítomná nadpolovičná väčšina všetkých členov. Rozhoduje vo forme uznesenia, na prijatie ktorého je potrebný súhlas nadpolovičnej väčšiny všetkých členov rady. Zo zasadnutia rady sa vyhotovuje záznam.
15.	O výsledku rozhodnutia rady informuje agentúra žiadateľa písomne. Zverejnenie zoznamu schválených a podporených projektov (identifikácia príjemcu pomoci, názov projektu, výška schválenej pomoci, dátum schválenia pomoci) zabezpečí agentúra aj prostredníctvom svojej webovej stránky. 
16.	V prípade negatívneho stanoviska agentúra poskytne žiadateľovi na jeho písomné požiadanie anonymné odborné posudky externých posudzovateľov. 
17.	V prípade kladného rozhodnutia uzatvorí agentúra so žiadateľom zmluvu4. 
18.	Spôsob vyplácania nenávratného finančného príspevku príjemcovi pomoci bude dohodnutý v zmluve.
19.	Žiadateľ môže pomoc použiť len na účel, na ktorý bola poskytnutá. Pri neplnení podmienok schémy a zmluvných podmienok, agentúra pozastaví, prípadne zruší poskytovanie pomoci príjemcovi s následným uplatnením sankcií v zmysle zmluvy podľa osobitného predpisu. 
20.	Žiadosť s prílohami, vrátane projektu s prílohami, ako aj ďalšie vyžiadané informácie sa považujú za dôverné. Zamestnanci agentúry sú povinní zachovávať mlčanlivosť o všetkých skutočnostiach, o ktorých sa dozvedia. Táto povinnosť trvá aj po skončení ich pracovného pomeru, najmenej však po dobu 5 rokov. 
21.	Žiadateľ je povinný pri obstarávaní tovarov, služieb a verejných prác postupovať podľa zákona č. 523/2003 Z. z. z 24. októbra 2003 o verejnom obstarávaní v znení neskorších predpisov. 
22.	Na poskytnutie pomoci nie je právny nárok. 

O.  Povinnosť individuálnej notifikácie

Oprávnený projekt, kde celkové oprávnené náklady celého projektu vynaložené všetkými spoločnosťami zúčastnenými na projekte predstavujú najmenej 25 mil. EUR a kde sa navrhuje poskytnutie pomoci s príspevkom vo výške aspoň 5 mil. EUR v hrubom vyjadrení jednému alebo viacerým individuálnym spoločnostiam, podlieha individuálnej notifikácii, t.j. pomoc nie je možné poskytnúť bez jej predchádzajúceho schválenia Európskou komisiou.
Za predloženie žiadosti o schválenie poskytnutia štátnej pomoci (notifikácie) Európskej komisii je zodpovedný poskytovateľ.

P.  Ročný rozpočet

Pri určení výšky finančných zdrojov schémy sa bude vychádzať zo sumy finančných prostriedkov rozpočtovanej pre všetky projekty výskumu a vývoja v príslušnom roku v rozpočtovej kapitole Ministerstva školstva SR. Rozpočtovanú sumu finančných prostriedkov oznámi poskytovateľ na svojej webovej stránke www.apvv.sk najneskôr do 31. marca príslušného kalendárneho roka.

Q.  Transparentnosť
1.	Transparentnosť schémy zabezpečuje poskytovateľ zverejnením podmienok a kritérií výberu a výsledkov výberového konania v zmysle ustanovení zákona č. 211/2002 Z. z. o slobodnom prístupe k informáciám a o zmene a doplnení niektorých zákonov.
2.	Agentúra ako poskytovateľ pomoci je podľa § 28 ods. 4 zákona o štátnej pomoci povinná predkladať správy o poskytnutej štátnej pomoci v rámci schémy za každý kalendárny rok, a to vždy do konca februára nasledujúceho kalendárneho roka. 
3.	Poskytovateľ vedie centrálnu evidenciu pomoci, ktorá obsahuje úplné informácie o každej pomoci poskytnutej v rámci schémy.
4.	Doklady týkajúce sa každej individuálnej pomoci uchová poskytovateľ počas 10 rokov od dátumu jej poskytnutia a záznamy týkajúce sa schémy uchová počas 10 rokov od dátumu, kedy sa poskytla posledná individuálna pomoc v rámci schémy.

R.  Využitie výsledkov výskumu a vývoja
1.	Vlastníkom výsledkov projektu, hnuteľných vecí a nehnuteľností, ktoré vznikli alebo boli zaobstarané pri riešení projektu, je príjemca. Práva k výsledkom projektu, na ktorého riešenie boli použité finančné prostriedky viacerých subjektov, sa určia v zmluve o poskytnutí prostriedkov. 
2.	Všetky zverejnenia výsledkov budú na záver zverejnenia obsahovať poznámku s nasledujúcim znením: „Táto práca bola podporovaná Agentúrou na podporu výskumu a vývoja prostredníctvom finančnej podpory č. nnnnn“.
3.	Využitie výsledkov výskumu a vývoja upravuje bližšie zmluva4.

S.  Kontrola
1.	Príjemca pomoci je povinný preukázať a umožniť poskytovateľovi vykonanie kontroly použitia pomoci a oprávnenosti vynaložených nákladov a dodržania podmienok poskytnutia pomoci.
2.	Poskytovateľ kontroluje dodržiavanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelovosť poskytnutej pomoci. Poskytovateľ kontroluje predovšetkým riešenie projektov, hospodárnosť použitia poskytnutej pomoci a dodržiavanie podmienok zmluvy. Za týmto účelom je oprávnený vykonať kontrolu priamo u príjemcu pomoci. 
3.	Žiadateľ je povinný vytvoriť zamestnancom poskytovateľa vykonávajúcim kontrolu primerané podmienky na riadne a včasné vykonanie kontroly a poskytnúť im potrebnú súčinnosť a všetky vyžiadané informácie a listiny týkajúce sa najmä riešenia projektu, stavu jeho rozpracovanosti, špecifikácie použitia pomoci, jej predpokladané ďalšie použitie, osobitne zmluvy so spoluriešiteľmi, atď. 

T. Trvanie schémy

Platnosť schémy skončí 31. decembra 2007. Termín na predloženie posledných žiadostí v rámci schémy bude zverejnený na webovej stránke poskytovateľa a v dennej tlači s celoštátnou pôsobnosťou.

U. Platnosť a účinnosť schémy
1.	Schéma nadobúda platnosť a účinnosť dňom uverejnenia v Obchodnom vestníku. Poskytovateľ pomoci uverejní schému v Obchodnom vestníku a zabezpečí jej uverejnenie na svojej webovej stránke do 30 dní od uverejnenia.
2.	Zmeny v schéme je možné vykonať formou písomných dodatkov ku schéme, pričom platnosť a účinnosť každého dodatku nastáva dňom jeho uverejnenia v Obchodnom vestníku. 
3.	Zmeny v európskej legislatíve podľa bodu B alebo v akejkoľvek s ňou súvisiacej legislatíve musia byť premietnuté do schémy v priebehu šiestich mesiacov po ukončení doby platnosti príslušnej legislatívy.

V.  Prílohy

Neoddeliteľnou súčasťou schémy sú nasledujúce prílohy:

Príloha č. 1 - 	Štandardizovaný formulár pre žiadateľov o poskytnutie pomoci („Žiadosť“)
Príloha č. 2 - 	Štandardizovaná „Zmluva o poskytnutí prostriedkov“
Príloha č. 3 - 	Definícia mikro, malých a stredných podnikov, ktorá je uvedená v prílohe č. 1 nariadenia Komisie (ES) č. 70/2001 z 12. januára 2001 o aplikácii článkov 87 88 Zmluvy o ES na štátnu pomoc malým a stredným podnikom v znení nariadenia Komisie (ES) č. 364/2004
Príloha č. 4 - 	Regionálna mapa štátnej pomoci SR
Príloha č. 5 - 	Štatút agentúry 
Príloha č. 6 - 	Rokovací poriadok rady agentúry